(ພາບປະກອບ)
ທ່ານນາຍົກລັດຖະມົນຕີ ຫວຽດນາມ ຫງວຽນເຕີ໋ນຢຸງ ຫາກໍຮັບຮອງເອົາເນື້ອໃນຮ່າງບົດບັນທຶກຊ່ວຍຈຳກ່ຽວກັບການຮ່ວມມືລະຫວ່າງລັດຖະບານ ຫວຽດນາມ ແລະ ອົງການການສຶກສາ, ວິທະຍາສາດ ແລະ ວັດທະນະທຳຂອງ ສປຊ (UNESCO) ໄລຍະ 2016 – 2020 ແລະ ໄດ້ມອບສິດໃຫ້ການນຳກະຊວງການຕ່າງປະເທດ ຕາງໜ້າລັດຖະບານລົງນາມໃນບົດບັນທຶກຊ່ວຍຈຳດັ່ງກ່າວ ກັບຜູ້ຕາງໜ້າຂອງ UNESCO. ຕາມທີ່ໄດ້ຮັບຊາບແລ້ວ ຫວຽດນາມ ແລະ UNESCO ໄດ້ລົງນາມໃນບົດບັນທຶກຊ່ວຍຈຳ ແລະ ປະຕິບັດບັນດາເນື້ອໃນການຮ່ວມມືໃນໄລຍະ 2010 – 2015. ເລື່ອງສືບຕໍ່ລົງນາມໃນບົດບັນທຶກຊ່ວຍຈຳກັບ UNESCO ຈະປະກອບສ່ວນຊຸກຍູ້ການພົວພັນຮ່ວມມືໄລຍະ 2016 – 2020 ໃນບັນດາຂົງເຂດຄື: ການສຶກສາ, ວິທະຍາສາດທຳມະຊາດ, ວິທະຍາສາດສັງຄົມ, ວັດທະນະທຳ ແລະ ຖະແຫຼງຂ່າວ - ສື່ສານ. ຄາດຄະເນວ່າ: ພິທີລົງນາມໃນບົດບັນທຶກຊ່ວຍຈຳດັ່ງກ່າວຈະໄດ້ຮັບການຈັດຕັ້ງຢູ່ສຳນັກງານໃຫຍ່ UNESCO ຢູ່ Paris ເນື່ອງໃນໂອກາດທ່ານນາຍົກລັດຖະມົນຕີ ຫງວຽນເຕີ໋ນຢຸງ ໄປຢ້ຽມຢາມສຳນັກງານ UNESCO ແລະ ພົບປະກັບຜູ້ອຳນວຍການໃຫຍ່ UNESCO.
(ແຫຼ່ງຄັດຈາກ VOV)